Elke individu se bydrae tel – Dirk Hermannhttps://rak2.spens.co.za/radio/krisisberaad/dirk-hermann-nuut.mp3 Dr. Dirk Hermann, bestuurshoof van Solidariteit. Foto: Reint Dykema Met vandag se krisisberaad wil die Solidariteit Beweging enersyds sê dat daar iets fout is in Suid-Afrika, maar andersyds dat daar beslis ook oplossings vir die land se probleme is. Volgens dr. Dirk Hermann, bestuurshoof van die vakbond Solidariteit, het elke spreker in die aanbiedings by die beraad, wat op 5 Mei by die Voortrekkermonument aangebied is, hierop gefokus. “Elke persoon wat vandag se beraad bygewoon het, het bevestig dat hulle in Suid-Afrika is om te bly.” “Die elektrisiteitskrisis, aanvalle op standbeelde en xenofobiese aanvalle het die land tot op ŉ mespunt gedryf en dit het ons as organisasie genoop om hierdie beraad aan te bied waar ons oplossings kan bespreek,” het Hermann gesê. Hermann het 20 riglyne gegee oor ŉ toekoms waarin Afrikaners kan voel hulle kan in die land bly. Hy het onder meer voorgestel dat staatsafhanklikheid plek maak vir gemeenskapselfstandigheid en dat groot politieke idees plek maak vir klein dade. “Die dae van groot politieke leiers is verby, maar die tyd van sterk gemeenskapsleiers het beslis aangebreek. Die Afrikaner se toekoms lê in sterk burgerlike instellings waardeur lewensruimte geskep kan word. Lewensruimte sluit in ’n plek waar ŉ gemeenskap in sy volheid kan funksioneer,” het Hermann gesê. Hermann het beklemtoon dit beteken nie dat Afrikaners meer verdraagsaam teenoor nonsens moet wees nie. “Afrikaners gaan niks kry deur te bedel nie, ons moet beding. Ons kan met selfvertroue nee sê vir aanvalle op ons monumente en identiteit, op Afrikaans as onderrigtaal en vir nuwe rassisme, asook rassekwotas en ŉ vrot regering.” Tog sê Hermann dit beteken ook Afrikaners het ŉ verantwoordelikheid om ja te sê om hier te bly en ŉ verskil te maak soos om aan ŉ nuwe universiteit te help bou, om veiligheidstrukture te help skep en om Afrikaanse skole te beskerm en sterker te maak. “Op ŉ baie praktiese vlak beteken dit elke individu kan patrollies in gemeenskappe ry, Afrikaanse boeke en CD’s koop, vra om in Afrikaans diens te ontvang, ŉ Afrikaanse rolprent gaan kyk en betrokke raak by jou kerk en skool.” “As ons dus praat van ŉ groot Afrikanerplan, is dit so klein soos dit wat ek en jy as individue kan doen. Elkeen moet doen wat hy of sy moet doen – nie as groot leiers nie maar gemeenskapsleiers, burgemeesters sonder kettings,” het Hermann gesê. “My eie voorgeslag is al hier vir 11 geslagte – ons as Afrikaners is hier van Afrika. Hendrik Biebouw het al in 1707 gesê: ‘Ik ben een africaander.’ Daar het Afrikaners al die rug op Europa gedraai met die gesig na Afrika – ons naam en taal is afgelei uit die woord Afrika. Ons het geen alternatief nie, ons moet eenvoudig hier bly.” Klik hier om die volledige toespraak te lees.